McBride-aanstelling gelooiRobert McBride. Foto: Werner Beukes/SAPA Die Vryheidsfront Plus het hom Woensdag uitgespreek teen die aanstelling van Robert McBride as uitvoerende direkteur van die Onafhanklike Polisie-ondersoekdirektoraat (Opod). “Die aanvaarding van McBride se aanstelling deur die polisie se portefeuljekomitee is ’n klap in die gesig van die publiek,” het dr. Pieter Groenewald, hoofwoordvoerder vir polisie van die Vryheidsfront Plus, gesê. “Opod is die waghond van die publiek oor die polisie en ondersoek klagtes teen die SAPD deur die publiek. Die publiek moet dus vertroue hê in die hoof van Opod.” Volgens Groenewald is McBride uiters omstrede weens sy betrokkenheid by aanklagtes van misdaad soos wapensmokkelary en aanranding, wat nooit deur die Nasionale Vervolgingsgesag (NVG) vervolg is nie. “McBride se vriendskap met Cyril Beeka van die onderwêreld herinner aan Selebi se vriendskap met Agglioti. McBride is ’n omstrede persoon en daar kan nie van die publiek verwag word om vertroue in hom te hê nie.” Groenewald sê Nathi Mthethwa, die minister van polisie, en die ANC stel die belange van die publiek ondergeskik aan die ANC se belange. “Dit was duidelik dat die komitee die rubberstempel was van die minister.”